Kirsten Brosbøl (S), 2007-03-21:
Vi kender i dag alt til skadevirkningerne ved prostitution, og det indgår faktisk i regeringens egen handlingsplan på området, »Et andet liv«, at der gøres rede for de skadevirkninger, man kan få som følge af at være i prostitution.
Det kan være skader af både social og psykisk art, det kan være sundhedsskader, og det kan være økonomiske problemer.
Der kan være tale om isolation, marginalisering fra arbejdsmarkedet og fra familien og omgangskredsen, og der kan være tale om lavt selvværd og endda posttraumatisk stresssyndrom som følge af at være i prostitution.
Derfor er der ikke nogen tvivl for Socialdemokraterne om, at oplysning og viden om skadevirkningerne af prostitution er helt afgørende for, at vi kan få bekæmpet efterspørgslen.
Vi er ligesom forslagsstillerne meget optaget af også at få begrænset efterspørgslen, for vi mener ikke, at man kan komme problemet til livs uden også at fokusere på den side af sagen.
Vi er, som ministeren ganske rigtigt antydede, optaget af at få begrænset prostitution i Danmark og ikke mindst den grusomme kvindehandel, som vi jo i de seneste år har været vidner til en voldsom stigning af.
Vi er også enige med forslagsstillerne i, at den massive annoncering for prostitutionsydelser, som foregår i dag, er dybt problematisk.
Det er via annoncerne i enten aviser og forskellige blade eller på internettet, kunderne får kontakt til de prostituerede, og endvidere dækker annoncerne, som vi også har været inde på, ofte over kriminelle forhold som f.eks. salg af mindreårige, der jo er forbudt i Danmark, og salg af handlede kvinder.
Annoncerne er med til at opretholde et marked for seksuelle ydelser, som i høj grad er med til at finansiere kriminelle aktiviteter.
Vi har set helt klare eksempler på, at nogle har forsøgt at indrykke annoncer, hvor de helt klart gør opmærksom på, at der er tale om mindreårige og om handlede kvinder, og alligevel tøver nogle medier altså ikke med at bringe annoncerne.
Det er ulovligt, det har ministeren lige understreget for os, og derfor må man gøre alt, hvad man overhovedet kan, også selv om man er imod beslutningsforslaget, for at følge op over for de medier, der helt klart bryder lovgivningen i dag.
Men man må også overveje, hvad det er for nogle midler, vi skal bruge til at få bremset det.
Vi må i hvert fald gøre, hvad vi kan, det er Socialdemokraterne helt med på, men spørgsmålet er bare, om det, som foreslås her, er det rigtige.
Vi er sådan set enige i den analyse, der er blevet gjort tidligere i dag.
Nej, det er kvinderne, der skal arbejde dem af på lagnerne.
Samtidig må man spørge, hvordan forslagsstillerne kan forestille sig, at medierne selv skal undersøge, om der ligger kriminelle forhold bag.
Det er jo sådan set politiets opgave at undersøge det.
Det kan så diskuteres, om de har gjort det i tilstrækkelig grad hidtil, men i hvert fald må man sige, at det er noget, der påhviler ordensmagten.
Det er, som om SF og Enhedslisten går lidt rundt om den varme grød i diskussionen, for spørgsmålet er jo, om vi ikke efterhånden er nået dertil, hvor vi må diskutere et reelt forbud mod annoncering for de ydelser.
Socialdemokraterne har gjort op, at vi sådan set er parate til at få undersøgt, om det ikke er muligt at lave et sådan forbud, og hvad konsekvenserne af et sådant forbud måtte være.
Vi er villige til at se på alle løsningsforslag, som kan være med til at begrænse prostitution og kvindehandel, herunder om annoncer bør forbydes.
Men sagen er jo, at der ikke sker noget ad frivillighedens vej.
Venstres ordfører tilkendegav her fra talerstolen, at man synes, at det kan medierne bare gøre, hvis de har lyst, men vi ved jo, at en tidligere konservativ justitsminister, som nu er chefredaktør på et af formiddagsbladene, som bringer mange af de annoncer, tidligere har udtalt, og jeg citerer: Det er den enkelte avis' etiske og moralske ansvar at søge at undlade at optage annoncer, hvori der åbenlyst reklameres for prostitution.
Der påhviler efter min opfattelse udgiveren et presseetisk ansvar for at forsøge at undgå sådanne annoncer.
Citat slut.
Desværre må vi jo konstatere, at i dag er virkeligheden en lidt anden.
Endelig vil jeg gerne understrege, at Socialdemokraterne også ønsker, at der løbende gennemføres oplysningskampagner om prostitutionens skadevirkninger og gerne målrettet kunderne.
Vi er meget optaget af, at der bliver fokuseret på den del af problemet, og at temaet også indarbejdes i undervisningen i folkeskolens ældste klasser.
Vi ved også, at der sker en uhyggelig udvikling blandt unge i dag.
Man sælger simpelt hen seksuelle ydelser for materielle goder, det synes vi er dybt bekymrende, og derfor er vi nødt til at få fat i de unge og kommunikere klart og tydeligt, hvad skadevirkningerne ved prostitution er.
Socialdemokraterne kan altså ikke støtte beslutningsforslaget.
Til gengæld håber vi, at vi i udvalgsbehandlingen i fællesskab kan få set på og undersøgt mulighederne for andre løsninger på problemet.
Det er vi meget velvilligt indstillet over for.